ועדת הכספים, כנסת 23, פרוטוקול מספר 219, 2020-12-29 10:00

אופיר כץ: בוקר טוב.

אופיר כץ: אני מתכבד לפתוח את ישיבת ועדת הכספים בנושא הראשון שעל סדר-היום: צו היטלי סחר ואמצעי הגנה (היטל יבוא הנובע מהסכם העדפה) (הוראת שעה), התשפ"א-2020.

אופיר כץ: ראשון הדוברים, משרד הכלכלה.

רחל גולדשטיין: אני מהלשכה המשפטית במשרד הכלכלה ואני אציג את הצו.

רחל גולדשטיין: צו היטלי סחר משקף את הסכם הסחר עם ארצות-הברית וקבועים בו כל הפריטים שאמורים לשקף בדיוק את מה שהוסכם כבר בהסכם שנחתם בין המדינה לארצות-הברית.

רחל גולדשטיין: זה מועבר בערך כל שנתיים מחדש כהוראת שעה מאחר ואנחנו כל הזמן במשא ומתן עם ארצות-הברית להסכם סחר חדש.

רחל גולדשטיין: בשנתיים האחרונות, מטבע הדברים, היו מערכות בחירות וקורונה ולכן זה לא הצליח לקרות.

רחל גולדשטיין: לכן, אנחנו מבקשים עכשיו לאשר נוסח של צו שזהה כמעט במדויק לצו שאושר לפני שנתיים חוץ מכמה תיקונים נקודתיים, שבהם נמצא שהייתה טעות בצו הקודם, שלא תאם את הסכם הסחר, והצו תוקן כך שהוא כן יהיה תואם להסכם הסחר.

אופיר כץ: אוקי.

שלומית ארליך: אז אנחנו נעבור על הפרטים, רחלי, ונציין אותם: אז בתוספת הראשונה, ממה שאני ראיתי, ירדו פרטים 08021190, שזה שקדים בקליפתם, 08021290 שזה שקדים מקולפים, 08062090 שזה צימוקים אני מבינה.

שלומית ארליך: למה זה ירד מהתוספת הראשונה?

רחל גולדשטיין: כדי להתאים להסכם כי לפי ההסכם זה לא אמור להיות שם.

שלומית ארליך: זה נמצא בהמשך, נכון?

רחל גולדשטיין: נכון, זה נמצא בתוספת השנייה, זה לא שאין לזה הטבות לפי הנוכחי.

שלומית ארליך: אוקי.

שלומית ארליך: 0308 – חסרי חוליות – זה היה בצו הקודם 87 במקום 90.

שלומית ארליך: את יכולה להסביר את ההתאמה של המחיר?

 << דובר >> אופיר יוספי: אני אסביר.

 << דובר >> אופיר יוספי: אני ממחלקת הסכמי סחר בילטראליים במשרד הכלכלה.

 << דובר >> אופיר יוספי: כל התיקונים שנעשו כאן – בעצם יש לנו הסכם קיים עם ארצות-הברית, ועד כמה שזה לא אמור לקרות, בכל זאת בצו הקודם היו אי-התאמות קלות בין ההסכם המקורי לבין מה שהוטמע בצו.

 << דובר >> אופיר יוספי: במקרה הזה, ספציפית, היה כתוב 87% משיעור המכס במקום 90%.

 << דובר >> אופיר יוספי: זה דוגמה לתיקונים טכניים קלים שבאמת מצאנו עם הצו החדש, ומה שקורה זה שההנחה לארצות-הברית משתנה מ-13% ל-10%.

 << דובר >> אופיר יוספי: זה סוג התיקונים הקלים שנעשים פה כדי להתאים להסכם ה - - -

שלומית ארליך: אוקי.

שלומית ארליך: בפרק 8 נוספו פריטים 08021190 ו-08021290, שזה השקדים.

אופיר כץ: שאלה: למה בתוספת הראשונה רשומים השמות ובתופסת השנייה והשלישית רשומים מספרים שאין לי מושג מה הן?

שלומית ארליך: למה בתוספות השנייה והשלישית אתם לא מפרטים את תיאור הטובין כמו בתוספת הראשונה?

רחל גולדשטיין: בעיקרון, תיאור הטובין נדרש רק כשאנחנו רוצים שלא יהיה כלול מה שכתוב בפרט המכס.

רחל גולדשטיין: אם אין תיאור אז כל מה שכתוב בפרט מקבל את ה...

אופיר כץ: איך אני יודע מה הפרט?

רחל גולדשטיין: הפרטים מפורטים בצו תעריף המכס ובהם כתוב מה זה כל פרט ופרט.

אופיר כץ: אז למה לא קיבלנו את זה גם?

אופיר כץ: כל מספר כזה כולל בתוכו כמה פרטים?

 << דובר >> אופיר יוספי: אני אסביר: מה שמופיע בצו הם סיווגי מכס.

 << דובר >> אופיר יוספי: בסיווג מכס, לכל אחד יש תיאור מאוד ספציפי שלו, וחל מהסיווגים, הסיווג שלהם לא מספיק ספציפי.

 << דובר >> אופיר יוספי: כלומר, יכולים להיות שני מוצרים בתוך אותו סיווג מכס, בתוך אותו סיווג כללי.

 << דובר >> אופיר יוספי: ההבדל בין התוספת הראשונה לייתר התוספות הוא שבתוספת הראשונה יש מוצרים מאוד-מאוד ספציפיים ולכן התיאור שלהם מאוד-מאוד חשוב.

 << דובר >> אופיר יוספי: בייתר הדברים – ההטבה חלה.

 << דובר >> אופיר יוספי: בתוספת הראשונה, בשונה מהשנייה והשלישית יש הטבה מאוד ספציפית למוצר מסוים, להבדיל מסיווג.

 << דובר >> אופיר יוספי: אני מקווה שאני מסביר את עצמי נכון.

שלומית ארליך: יש הבדל בין שלושת התוספות גם במשמעות של התוספת.

שלומית ארליך: התוספת הראשונה מציינת פרטים שבהם הייבוא הוא בהיטל מופחת, נכון?

 << דובר >> אופיר יוספי: רגע, אני אחדד את הדברים: גם התוספת הראשונה וגם השנייה מתייחסות להיטל מופחת ולהנחה במכס כלפי ארצות-הברית.

 << דובר >> אופיר יוספי: ההבדל בין הראשונה לשנייה הוא שהשנייה היא ברמה קצת יותר רחבה, כלומר היא ברמת סיווג מכס בעוד שהראשונה ברמת מוצר, זה קצת יותר ספציפי.

 << דובר >> אופיר יוספי: לכן, הסיווג יותר חשוב בראשונה.

 << דובר >> אופיר יוספי: בשנייה יכולים להיות שני מוצרים תחת אותו סיווג מכס ושניהם זכאים לאותה הטבה.

 << דובר >> אופיר יוספי: בראשונה המצב קצת שונה – יכולים להיות שני מוצרים תחת אותו סיווג אבל רק מוצר אחד מהם זכאי להטבה ולכן, חשוב לציין את המוצר עצמו בתוספת.

שלומית ארליך: והתוספת השלישית זה המכסות הפטורות מ...

קריאות: נכון.

 << דובר >> אופיר יוספי: והן גם ברמה קצת יותר רחבה ולכן גם התיאור ברמת סיווג - - -

שלומית ארליך: אפשר להמשיך?

שלומית ארליך: אז בפרק 18 ירדו פרטים 03074910, 03074310, 03081910, 03081210, 03082910, 03082210, 03083010, 03089010.

שלומית ארליך: זה רכיכות וחסרי חוליות – למה הם ירדו בחלק הזה?

רחל גולדשטיין: הם כלולים תחת פרטי מכס 0308 ויהיו עכשיו 0307.

רחל גולדשטיין: לא צריך את תת-הפירוט הזה, הוא ממילא נמצא.

שלומית ארליך: אוקי, ובהמשך, בפרק 22 נוספו פרטים 22042000 ו-22042100, שזה יין וזה בהתאם להסכם.

שלומית ארליך: אני עוברת לתוספת השלישית – בעמוד השני היו פריטים ששינו מקום אבל המשעות היא אותה משמעות.

שלומית ארליך: שני פריטים שירדו הם 03032510 ו-03032529 שזה דגי קרפיון קפואים.

שלומית ארליך: זה גם היה כלול במכסה אחרת ושינה מקום?

 << דובר >> אופיר יוספי: בדיוק.

אופיר כץ: אז הנה, את אומרת את המוצר עצמו.

שלומית ארליך: אני אומרת אותו כי כתבתי אותו מראש.

אופיר כץ: אז עדין לא הבנתי למה לנו לא רשמו את השם.

אופיר כץ: מה הבעיה?

שלומית ארליך: אולי להבא, אם תוכלו בדברי ההסבר לפרט את הפרטים יחד עם התייחסות לתיאור הטובין שלהם.

שלומית ארליך: בתוספת השלישית ירד פרט 07108090?

שלומית ארליך: מה זה הפרט הזה?

רחל גולדשטיין: אני חושבת שבדקנו את זה אתמול וראינו שזה לא היה במצב הקודם.

שלומית ארליך: בדקנו ואמרת שתחזירי תשובה בעניין.

רחל גולדשטיין: לא, ראינו שזה נמחק וזה לא היה בנוסח של - - -

שלומית ארליך: זה הפרט שהיה עליו קו בצו הקודם?

רחל גולדשטיין: כן.

שלומית ארליך: אוקי, אז זה היה פרט שהיה עליו קו בצו הקודם והוא לא נכנס ככל הנראה.

שלומית ארליך: שני פריטים נוספים זה 08021100, 08021200, שזה השקדים.

שלומית ארליך: זהו.

שלומית ארליך: אלה השינויים שהיו.

אופיר כץ: חבר הכנסת לוי?

מיקי לוי: אני מכיר את זה זה מכבר, מיום שהגעתי לפני שמונה שנים - -

אופיר כץ: לפי החישוב, אישרת כבר ארבעה הסכמים כאלה.

מיקי לוי: אין ברירה, אני מכיר את זה כסגן שר האוצר ואין ברירה – עדיף לנו שם.

אופיר כץ: טוב.

אופיר כץ: יש עוד מישהו מהמוזמנים פה או בזום שרוצה לומר משהו?

אופיר כץ: לא.

אופיר כץ: אז אני עובר להצבעה לאישור צו היטלי סחר ואמצעי הגנה (היטל יבוא הנובע מהסכם העדפה) (הוראת שעה), התשפ"א-2020.

אופיר כץ: מי בעד?

אופיר כץ: מי נגד?

אופיר כץ: מי נמנע?

אופיר כץ: הצו אושר.

אופיר כץ: הצו אושר פה אחד.

אופיר כץ: תודה רבה.

אופיר כץ: הישיבה נעולה.